Do kraja ovoga tjedna cijelu Hrvatsku zahvatit će toplinski udar, a najviše će temperature dosegnuti i 36 Celzijevih stupnjeva u hladu. Vruće će biti sve do ponedjeljka i to već od ranog jutra – očekuju se temperature od 20 do čak 25 Celzijevih stupnjeva. Među najtoplijim danima bit će petak, nedjelja i ponedjeljak, kada će u cijeloj Hrvatskoj biti pakleno vruće – najviša temperatura u Zagrebu tada će iznositi 36, u Osijeku 35, Splitu 33 i Rijeci 31 Celzijev stupanj. Osvježenje uz kratkotrajne pljuskove očekuje se u cijeloj zemlji tek od utorka kada će i temperature pasti za čak deset stupnjeva.

Do kraja tjedna građanima se preporučuje da se pridržavaju već dobro znanih uputa za velikih vrućina. Izbjegavajte izlazak u najtoplijem dijelu dana, od 12 do 17 sati, naporan fizički rad, ne ostavljajte djecu ili životinje u parkiranom vozilu, nosite laganu široku svijetlu odjeću od prirodnih materijala i pijte dovoljno tekućine. Izbjegavajte napitke s puno šećera i kofeina, a oni koji uzimaju lijekove trebali bi provjeriti s liječnikom kakav je njihov utjecaj na termoregulaciju i ravnotežu tekućine u tijelu. Toplinski udar očekuje se i u susjednim zemljama – Sloveniji, Srbiji, BiH, gdje će se temperatura, prema prognozama, penjati i do 39 stupnjeva u hladu.

>>Stižu vrućine: Evo savjeta kako se zaštititi!